DA Den Europæiske Unions Tidende C 108/3

Domstolens dom (Tredje Afdeling) af 7. februar 2013 — Gunārs Pusts mod Lauku atbalsta dienests (anmodning om præjudiciel afgørelse fra Augstākās tiesas Senāts — Letland)

(Sag C-454/11) (1)

(Landbrug - EUGFL - forordning (EF) nr. 1257/1999 og nr. 817/2004 - støtte til udvikling af landdistrikterne - tilbagebetaling af uretmæssigt udbetalte beløb - national lovgivning, der lader støtte til miljøvenligt landbrug være betinget af en årlig ansøgning ledsaget af visse dokumenter - støttemodtager, der har opfyldt sine forpligtelser vedrørende udnyttelsen af de pågældende arealer, men ikke har indgivet en ansøgning i overensstemmelse med den nævnte lovgivning - bortfald af støtten uden høring af støttemodtageren ved dennes manglende overholdelse af bestemmelserne om indgivelse af en ansøgning om støtte til miljøvenligt landbrug)

2013/C 108/04

Processprog: lettisk

Den forelæggende ret

Augstākās tiesas Senāts

Parter i hovedsagen

Sagsøger: Gunārs Pusts

Sagsøgt: Lauku atbalsta dienests

Sagens genstand

Anmodning om præjudiciel afgørelse — Augstākās tiesas Senāts — fortolkning af Rådets forordning (EF) nr. 1257/1999 af 17. maj om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (EFT L 160, s. 80), og Kommissionens forordning (EF) nr. 817/2004 af 29. april 2004 om gennemførelsesbestemmelser til forordning (EF) nr. 1257/1999 (EUT L 153, s. 30) — støtte til miljøforanstaltninger og hektarstøtte — tilbagesøgning af uretmæssigt udbetalte beløb — nationale retsforskrifter, hvorefter ydelse af hektarstøtte er betinget af en årlig ansøgning bilagt visse dokumenter — støttemodtager, der har opfyldt sine forpligtelser vedrørende dyrkning af det pågældende areal, men som har indgivet mangelfulde ansøgninger — bortfald af støtte, uden at modtageren høres, såfremt vedkommende ikke opfylder de bestemmelser, der gælder for indgivelse af en ansøgning

Konklusion

Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, som ændret ved Rådets forordning (EF) nr. 1783/2003 af 29. september 2003, Kommissionens forordning (EF) nr. 817/2004 af 29. april 2004 om gennemførelsesbestemmelser til forordning nr. 1257/1999 og Kommissionens forordning (EF) nr. 796/2004 af 21. april 2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere, skal fortolkes således, at de ikke er til hinder for en national lovgivning, hvorefter modtageren af en støtte, der er ydet til gengæld for forpligtelsen til at drive miljøvenligt landbrug, som strækker sig over adskillige år, er forpligtet til at tilbagebetale hele den støtte, der allerede er udbetalt i de foregående år, fordi han ikke har indgivet en årlig ansøgning i overensstemmelse med de gældende nationale regler, selv om denne modtager hævder fortsat at have opfyldt sine forpligtelser vedrørende udnyttelsen af de pågældende arealer, og han ikke er blevet hørt af den kompetente myndighed, men det ikke er muligt at foretage en kontrol på stedet af de pågældende arealer, fordi det pågældende år er gået.

(1) EUT C 331 af 12.11.2011.